
UN INVENTAR INEDIT DIN 1816 ȘI EGUMENII MĂNĂSTIRII 
RÂȘCA LA ÎNCEPUTUL SECOLULUI AL XIX-LEA 


Costin CLIT 


Cu originea în schitul Bogdănești, ctitoria domnului Bogdan I, distrus şi 
pustiit de tătari în 1511 şi 1512 şi de otomani la 1538, mănăstirea Râşca începută de 
Petru Rareş în 1542, este amplasată în satul omonim, judeţul Suceava. Ansamblul 
mănăstirii Râșca a fost înclus în Lista monumentelor istorice din anul 2015. 

Prin studiul de față oferim celor interesați inventarul mănăstirii Râșca 
întocmit la 1 decembrie 1816, odată cu schimbarea egumenilor, care coroborat cu 
documentele inedite din Arhive face lumină în ceea ce priveşte succedarea 
egumenilor mănăstirii Râșca la începutul secolului al XIX-lea, a perioadelor în care 
au condus lăcaşul monahal, a principalele lor înfăptuiri, demers ce poate fi util 
cercetătorilor care vor întocmi o monografie atât de necesară după cea arhiereului 
Narcis Creţulescu tipărită la Fălticeni în 1901. 


Arhimandritul Sofronie Râșcanu 
(1804-ante 20 februarie 1806; decembrie 1812-1 decembrie 1816) 


Înfiinţarea Seminarului de la mănăstirea Socola din 1803, urmată de 
mutarea monahiilor în frunte cu stareţa Elisaveta la Agapia, iar a monahilor de aici 
la Râşca, aduce permutarea lui Sofronie Agapianu la Socola ca egumen și duhovnic 
al elevilor, devenind în același timp arhimandrit la mitropolie „şi ca să-l mângâie că 
i s-a luat Agapia, l-a numit şi igumen m-rii Râșca”. Este considerat un bun 
gospodar, cărturar bisericesc, mânuitor al condeiului, pravilist şi cunoscător al 
canoanelor!. Documentele cercetate de noi demontează întinderea perioadei primei 
egumenii a lui Sofronie, încetăţenită a fi între 1804 și 1808, când i-ar fi urmat Isaia, 
de la care s-ar fi păstrat şi o scrisoare trimisă starețului loan Rusu de la mănăstirea 
Neamţ. Isaia ar fi plecat în 1809 la mitropolie, iar Sofronie reocupă locul de 
egumen”. 

După egumenatul arhimandritului Sofronie dintre 1804 și 1806 urmează cel 
al lui Antonie (1806-1812), dovedit de mărturiile documentare pe care le 
evidenţiem în continuare. 

lerodiaconul Theodor, poreclit Ojog, deţinea „6 pol pogoani viie”, 
cumpărate de fratele său Inochentie, episcopul Huşilor (1752-1782), şi dăruite lui 


1 Arhiereul Narcis Creţulescu, Istoria sfintei mănăstiri Râșca din judeţul Suceava, 
Tipografia A. Goldner, Fălticeni, 1901, p. 96-97. 
? Ibidem, p. 98. 

de episcopul lacov Stamati la 15 septembrie 1783. Theodor a „dat nepoatelor 3 pol 
pogoani lângă cele ce au mai avut”, iar trei pogoane de vie le dăruieşte mănăstirii 
Râșca la 20 februarie 1806. Actul de danie consemnează și numele nepoților: Ileana 
Ciudin, Dumitru paharnic şi Maria Moţoc căpităneasă. Actul de danie din 20 
februarie 1806 este semnat de dănuitor, de arhimandritul Sofronie de la mitropolie, 
arhimandritul Antonie, egumenul mănăstirii Râșca, arhimandritul Chiril, Pahomie 
duhovnic, Gavriil eclesiarh şi Ioanichie duhovnic”. Arhimandritul Antonie încheie 
ca egumen învoiala din 19 martie 1807 cu Toader cârciumarul, scutelnicul 
mănăstirii, pentru deschiderea unui vad „din sus de satul Bogdăneştii” pentru 
construirea morii cu obligația plăţii a câte cinci merţe de făină de porumb pentru 
fiecare piatră şi „întru această dare de va face şi chiu de sucmani i de păsat să fie şi 
acestea, dar să nu să supere cu mai mult a da la măn(ă)stire preste aceste 5 merţe 
popoşoi de piiatră”. Valabilitatea învoielii se întindea pe cursul vieţii lui Toader 
crâșmarul şi a fiului său loan. Alături de egumenul Antonie semnează şi proin 
egumenul Chiril”. La 4 aprilie 1807, arhimandritul Antonie, egumenul mănăstirii 
Râşca, se plângea caimacamilor de confiscarea rodului viei din podgoria de la 
Cruce, ţinutul Putna, de către Vasile Ciudin, un nepot al binefăcătorului ierodiacon 
Theodor, cel care dănuise 3 pogoane, „în viață aflându-se'”. 

Arhimandritul Antonie şi soborul mănăstirii Râșca se plâng domnului 
Alexandru Moruzi la 8 iulie 1806 de împresurarea moşiei Plopul, ţinutul Suceava, 
de către clucerul loan Ganea cu moşia Ciumulești, pe care „o cuprinde mai mult de 
jumătate, nu numai din dreptul cât vine spre moșşiia Ciumuleştii, ci trece pe la 
capătul altii moșii ce merge alăture cu Ciumuleştii, şi stăpânitorii aceia peste apa 
Moldovii nu trec”. Cercetarea pricinii este atribuită biv vel postelnicului Matei 
Costachi prin porunca domnească din 10 iulie 1806€. 

Sulgerul Ioan Calmuţehi aminteşte la 26 martie 1808 făgăduinţa pitarului 
Neculai Calmuţchi, tatăl său, de a deveni „titor la schitul ce vra să s(e) facă în 
Munti pi moșiia sfintei mănăstiri Râşca, și prin diiata ce-au făcut au lăsat sfântului 
schit șăs(e) pogo(a)ni di vii ce sânt la Țifeşti în malul Putnii” și cere egumenului 
„ca să aibu în scris pleroforii ori de s-a faci schit, ori nu, și de este hotărâri să s(e) 
facă schitul, noi după putere(a) dieţii om faci-o danii schitului asupra acelor vii 
încredințată di Divan şi di sfânta mitropolii după obiceiu ca să fii nestrămutată 
pomenire şi stăpânire schitului în veci, și înpreună cu dania vom da şi zapisăli viilor 
supt epitropiia sfintei mănăstiri Râșca. Şi fiindu că viile sânt îngropate şi trebuinta 
cere acum a să disgropa ş(i) a să puni în lucrare spre folosul ce să nădăjduește, după 
înştiinţare ce voi priimi di la sfințiia ta pentru facire(a) schitului vom şti în ce chip 
să urmăm”. 

Arhimandritul Antonie, egumenul, adeverește la 2 iulie 1812 diaconului 
Costandin Horga din Bogdănești vadul de moară de pe Râşca dat pentru ridicarea 


? SIAN Iaşi, Fond Mănăstirea Râșca, XII/28. 
4 SJAN Iaşi, Fond Mănăstirea Râşca, XVI/2. 
5 SJAN Iaşi, Fond Mănăstirea Râșca, XII/29. 
* SJAN Iaşi, Fond Mănăstirea Râșca, 1/89; Moșia Plopul se învecina cu moșia Giulești a 
mănăstirii Secu. 
7 SJAN Iaşi, Fond Mănăstirea Râşca, XII1/30. 

unei mori cu două pietre în schimbul măcinării a 50 de merţe porumb sau grâu în 
fiecare an fără achitarea uiumului („vama morii”) și a plăţii anuale a câte cinci 
merțe de porumb pe timpul vieţii lui şi a diaconiţei Ileana, după a căror moarte, 
moara şi cele din exterior urmau să rămână mănăstirii Râșca. Se „îndatorește şi 
mănăstirea ca la stricarea iazului mori(i) din pricina pohoiului să fac(ă) siliștea cu 
satul lăcuitori de pe moşiia mănăstiri(i) aici iazul, ca să nu pri(ci)nuiască păgubire 
di vama mori(1), atât a numitului diacon Costandin, cât și mănăstirii”. Zapisul este 
întărit de ieroschimonahul Grigorie și dichiul Nechifor. Se păstrează o copie a 
documentului scrisă la 7 iunie 1814 de preotul Ioan și întărită de preotul Alexa €. 

Ce s-a întâmplat în acest timp cu Sofronie? La 18 decembrie 1807 notează 
în calitatea de egumen afierosirea către mănăstirea Socola a celor 12 Minee, tipărite 
la Râmnic între 1776 şi 1778, de către doctorul loan Piuariu Molnar (1749-16 
martie 1815), cel care a călătorit adeseori în Moldova și Țara Românească. Redăm 
în continuare conţinutul însemnării respective: „Acest Mineiu pe luna lui iulie 
dinpreună cu celelalte 11 Minei s-au afierosit măn(ă)stirii Socolii de domnul Ioan 
Molnar dohtorul şi profesor din Prinţipatul Ardealului, prin îndemnarea mea, celui 
mai gios iscălit, spre a domniei sale vecinică pomenire. / 1807 decemvr(ie) 18/ <ss> 
Sofronie arhimandrit mitr(o)p(oliei), igumen Socolii””. 

Reorganizarea învățământului teologic de la Socola de către mitropolitul 
Veniamin Costachi în 1812 aduce și înlocuirea egumenului Sofronie cu Isaia 
Giuşcă, numit și director al Seminarului, funcţie deţinută până la 1834. 

Rânduirea pentru a doua oară a egumenului Sofronie pare să aibă loc în 
decembrie 1812, când cercetează „lucrurili ci sânt făcuti pi moşiia sfintii mănăstiri”, 
printre care și moara construită de Toader crâșmarul, despre care îl informează pe 
mitropolitul Veniamin Costachi. Sofronie invocă vechile așezăminte al țării şi 
consideră că învoiala din 19 martie 1807 nu-i îngăduie lui Toader crâşmarul și fiului 
său loan să fie „stăpânu morii în toată viiața”. Toader crâşmarul obține porunca 
domnească pentru prețăluirea morii, casei, acaretelor, a curăturilor făcute în pădurea 
„verdi” şi a celei cumpărate de la Ursul judele cu 47 de lei, a costului amenajării 
gârlei şi iazului, a bordeiului ridicat pentru morar. Nemulțumit de evaluarea 
căpitanilor Ion Manca şi Ioniță din Fălticeni, Toader crâșmarul solicită şi obține pe 
postelnicelul Mihai Boianu. Evaluarea este realizată în prezența a doi vornici și 14 
săteni din Bogdănești şi Boroaia, a jăluitorului şi a lui Platon, vechilul mănăstirii. 
Nemulțumit și de această prețăluire, Toader crâșmarul cade la învoială cu vechilul 


8 SIAN Iaşi, Fond Mănăstirea Râşca, XV/1. 

? Mineiul luna lui decemvrie, Sfânta Episcopie a Râmnicului, 1779; Îi mulţumim 
arheologului Cosmin Niţă, cel care a descoperit cartea la biserica Sfântul Slăvitul Prooroc 
Ilie Tesviteanul din Vişan, judeţul Iaşi, unde a efectuat cercetări, şi a fotografiat însemnarea 
pe care o publicăm. 

10 Pr. Prof. Dragoş Bahrim, Profesor Adrian Timofti, Seminarul „Veniamin Costachi 
(1803-1948), în Două secole de învățământ teologic seminarial (1803-2003) — volum 
aniversar —, tipărit din initiaţiva I.P.S. Daniel, Mitropolitul Moldovei şi Bucovinei, Iaşi, 
Editura Trinitas, 2003, p. 29. 


» 


63 


mănăstirii la 17 iunie 1813 în casa postelnicelului Mihai Boian din Fălticeni, preţul 
evaluarii fiind fixat la suma de 1900 de lei". 

Pe baza documentelor cercetate putem constata cele două perioade de 
egumenie ale arhimandritului Sofronie, fără a le putea fixa deocamdată cu 
exactitate. Nu ne putem pronunţa asupra egumeniei lui Isaia dintre 1808 şi 1809 
susţinută de Narcis Crețulescu”. 

O evaluare a morii diaconului Costandin Horga este cerută domnului de 
arhimandritul Sofronie la 13 iunie 1814 „și câţ(i) bani va cuprinde acea morișcă să 
vor răspunde numitului diacon, și morișca să rămâe a s(fintei) măn(ă)stiri”. Scarlat 
Callimachi poruncește ispravnicilor ținutului Suceava la 16 iunie 1814 evaluarea 
morii fără părtinire. Contractul dintre Antonie și diaconul Costandin Horga ar fi fost 
încheiat de proin egumenul Antonie fără ştirea mitropolitului, sub a cărui ascultare 
se găsea mănăstirea Râşca („toţi egumenii mănăstirilor ce sânt supt ocârmuirea 
sfintei mitropolii nu sânt slobozi fără știrea şi iscălitura sau pecetea mitropolii a face 
vreun contract cu ceneva pentru orice lucru a sfintelor mănăstiri, fiind cu totul 
opriţi”). În urma poruncii mitropolitului Veniamin Costachi din 11 august 1814, 
protosinghelul Antonie şi protopopul Eftimie cercetează la 28 august jalba 
diaconului Constantin în prezenţa arhimandritului Sofronie, egumenul mănăstirii 
Râșca, căruia îi cer lămuriri însoțite de dovezi. Prima dovadă era zapisul morarilor 
din 8 martie 1811, făcut pe numele proin egumenului Antonie, căruia diaconul 
Costandin i-ar fi dat şi 100 de lei, iar potrivit Jăluitorului „aceasta au fost o iconomii 
ca să să sfiiască morarii şi alți lucrători ai morii știind că să face moara pentru 
s(fânta) m(ănăstire) spre a nu să prelungi lucrul cu obicinuite supărări a meșterilor, 
iar nu că cu adevărat s-au făcut moara pentru s(fânta) m(ănăstire)”. A doua dovadă 
era din 2 iulie 1811 „au luat aşezari în scris de la proin egumen chir Antoni(e) 
pentru vadul morii, la cari întrebându-l ce-au fost pricina de n-au luat ace așezare”. 
Pentu vadul de moară s-a implicat şi a susținut cheltuielile aferente și proin 
egumenul Chiril „şi pricinuindu-i-să deosăbită boală dintr-acest vad au lăsat lucrul 
în zadar temându-s(e) nu cumva asămine să pătimească şi el. ... şi fiind aproapi de 
isprăvit moara, mergând de la moară acasă l-au săgitat prin amândoo piciorăle şi 
câtăva vremi fiind deznădăjduit de viiaţă, n-au avut chip a-ș(i) căuta interesul său”. 
Timp de un an de zile uimul este perceptu de mănăstirea Râșca. 

Arhimandritul Sofronie se tocmeşte la 30 mai 1815 cu ierodiaconul Clavdie 
de la mănăstirea Neamţ şi cu diaconul Manolache din satul Drăgăneşti pentru 
„Zugrăvirea” catapetesmei paraclisului „ce să face nou în măn(ă)stirea Râşca, însă 
asemenea și întocmai întru toate după cum iaste zugrăvit paraclisul preaosfnţi(1) 
părintelui mitropolitu Veniamin din Târgu Neamţului, cu văpsele bune potrivite şi 
cu aur bunu, deosăbit numai de icoanele cele mari înpărăteşti”. Cei doi se mai 
obligau „ca să mai zugrăvim .... la ferestrele besericii cei mari la partea din a 
dreapta pe Sfinţii Apostoli şi pe Sfântu(1) loan Sucevschii, şi la partea din a stânga 


1! SJAN Iaşi, Fond Mănăstirea Râşca, XVI/13. 

12 Arhiereul Narcis Creţulescu, op. cti., p. 97-98. 

15 SJAN Iași, Fond Mănăstirea Râșca, XV/5. 

14 SJAN Iaşi, Fond Mănăstirea Râşca, XIV/42. 

pe Sfinţii Îngeri şi pe Preacuvioasa Parascheva, şi în Sfântu(l) Oltari pre Domnul 
H(risto)s în potiri şi alţi sfinţi ce să vor socoti înpregiur, un Aer Închipuirea Maicii 
Domnului cu obicinuţii Apostoli, un prapor, pe o parte Învierea Domnului şi pe alta 
Sfinții Arhierei Nicolae, Spiridon şi Sofronie şi chipul sfinț(iei) părintelui) 
arhim(andrit) Sofronie”. Pentru lucrările amintite cei doi zugravi cereau 1200 de lei, 
două vedre de holercă, zece „ocă oloi, tainul de mâncare obicinuit, vin de băut 
numai sâmbătă și duminică şi la sărbători câte două garafe, iar în celelalte zile 
bere”, cinci ocă de lumânări din seu. Începerea lucrărilor de zugrăvire era fixată 
pentru 22 iunie 181515. Sofronie este trecut în pomelnicul mănăstirii împreună cu 
neamul și ctitoriile lui'”. Paraclisul ridicat de Sofronie va fi stricat Grigorie 
Crupenschi!. Mitropolitul Veniamin Costachi înștiința la 12 februarie 1808 pe 
arhimandritul Antonie, egumenul mănăstirii Râșca, şi pe proin egumenul Chiril, 
despre jalba neguțătorului Ştefan Velea, acuzat de vânzarea unei părți din moşia 
Sârbi a mănăstirii paharnicului Iordachi Lazul'*$. 

O situaţie delicată a fost creată de proin egumen Chiril Nemţeanul (1794- 
1804), fostul ucenic de încredere al lui Iacov Stamati — arhidiaconul şi economul 
său de la Huși timp de nouă ani, apoi dichiu la mitropolie, aşezat la Râşca egumen 
de acesta -, restaurator al mănăstirii, lucrează în folosul lăcașului monahal, 
sporindu-i averea și este trecut în pomelnicul ctitorilor „la 18 Ghenare pe anul 1795 
Fevr. 10, împreună cu părinţii lui loan preot şi Ilinca preoteasa și alții”. Se retrage la 
mănăstirea Căpriana, ajunge dichiul mitropoliei în 1812 sub Gavril Bănulescu 
Bodoni. Decesul său se produce la mănăstirea Căpriana unde va fi şi înmormântat!”. 
Vieţuia la mănăstirea Râșca la 12 februarie 1808, unde este atestat ca proin 
egumen”. Un Chiril, egumenul „de mănăstirea Căpriiana”, era împuternicit la 1812 
să apere interesele lăcașului monahal în timpul judecății pentru apărarea hotarelor 
unei moşii”!, iar la 5 noiembrie 1821 se săvârșea din viaţă arhimandritul Chiril 
Adrianopolitis”. Pretenţiile arhimandritului Chiril, supusul împărăției Rusiei, 
susținute de consulul general rus de la lași, asupra chiliilor ce le-ar fi ridicat cu 
banii săi în timpul egumeniei de la mănăstirea Râșca, precum şi asupra unei mori, 


15 SJAN Iaşi, Fond Mănăstirea Râșca, XIXbis/2; Prof. Emil Diaconescu, Zugravi de biserici 
necunoscuţi, în „Studii şi cercetări de istoria artei”, Seria artă plastică, Tom 14, nr. 1, 1967, 
p. 98-99; idem, Zugravi de biserici necunoscuţi, în „Mitropolia Moldovei şi Sucevei”. 
Revistă oficială a Arhiepiscopiei Iaşilor şi a Episcopiei Romanului şi Huşilor, Anul XLVI, 
nr. 9-10, septembrie-octombrie 1970, p. 544, Anexa IV. 
1* Arhiereul Narcis Creţulescu, op. cit., p. 98. 
U Ibidem, p. 98. 
18 SJAN Iaşi, Fond Mănăstirea Râşca, VI/42. 
° Arhiereul Narcis Creţulescu, op. cit., p. 92-96. 
20 SJAN Iaşi, Fond Mănăstirea Râșca, VI/42. 
” Aurel V. Sava, Documente privitoare la târgul și ținutul Lăpuşnei, Fundaţia Regele Carol 
I, Bucureşti, 1937, p. 264-273 (hotarnica moşiei Vărzăreşti din 13 mai 1812). 
2 Şt. Berechet, Mănăstirea Căpriana, în „Comisiunea Monumentelor Istorice. Secția din 
Basarabia. Anuar”, Chişinău, Anul II, Chişinău, 1928, p. 95; A se vedea şi Academician 
Andrei Eşanu, Prof. univ. dr. hab. Gheorghe Postică (coordonatori), Mănăstirea Căpriana 
cu schitul Condrița (secolul al XV-lea-începutl secolului al XXI-lea). Studii, documente și 
materiale, Editura CARTDIDACT, Chişinău, 2019, p. 85. 

sunt urmate de intervenţiile mitropolitului Veniamin Costachi pe lângă Sofronie, 
noul egumen, din 20 iunie 1813” și 17 iulie 1813”. Arhimandritul Chiril îşi cere 
bunurile lăsate în chiliile ce ar fi fost construite prin propriile eforturi financiare, 
„care lucruri s-ar fi oprit de cătră cel de acum egumen a mănăstirii arhimandritul 
Sofron(i)e ... şi să-i plătiască mănăstire(a) banii ce-au cheltuit pe chiliile ce au făcut 
în mănăstire pentru șidere(a) sa, cum şi pentru o moară ce au făcut pe moşie 
mănăstirii”. Chiril invocă rânduiala monahală, conform căreia „dacă un monah 
(aesă de la o mănăstire neînpăcându-să acolo, ar fi datoare ace(a) mănăstire ca să-i 
plătiască benaoa ce va fi având făcută cu banii săi”. Pricina este judecată de 
„comitetul rânduit pentru pricinile celor ce trec peste Prut”, în fața căruia s-au 
prezentat arhimandritul Sofronie şi „dragomanul” Consulatului rusesc, vechilul 
arhimandritului Chiril. Sofronie s-a dovedit a fi un bun cunoscător al pravilelor 
„înpărăteşti” şi bisericești, precum și a canoanelor celui de-al VI-lea Sinod 
ecumenic. Despre Chiril afirmă că: „n-au fost călugăr prost monah de obşte care să- 
ş(i) cheltuiască tot ce au avut şi din sărăcie să o facă aceasta, ce au fost arhimandrit 
şi egumen acei mănăstiri, şi ce au voit au făcut cu oamenii mănăstirii ca un stăpân 
ce era”. Din pravilele bisericeşti invocă: „că cel ce mergi spre călugărie, 
mănăstire(a) va stăpâni toată avere(a) sa, și dacă să va dovedi că au ascuns ceva, 
unul ca acela să supuni canoanelor bisăricești şi lucrul ce au ascuns și să găsăşti să 
vinde şi să înparte la săraci, nefiind nici bisăricii priimit. Şi iarăş la acelaş canon 
zice că ori bărbat, ori femei, ce va alegi viiața călugăriască nefăcând diiată pentru 
avere(a) sa mai înnainte de intrare(a) sa la mănăstire, toati ale lui sânt supusă 
mănăstirii. Şi iarăş la acelaș canon scrie că mutându-să vreun monah de la o 
mănăstire la altă mănăstire (i)esă din stăpânire(a) sa toată avere(a) lui, și iarăș la 
acelaş canon scrie că monahii care vor lăsa mănăstirile lor nu pot lua înpreună cu 
dânşii orice lucru au adus la mănăstire măcar ori de ce preţ va fi”. 

În lucrarea dedicată mănăstirii Râşca, Narcis Creţulescu arată construirea a 
12 chilii din lemn pentru vieţuirea monahilor cu osârdia arhimandritului Chiril şi a 
celor patru chilii egumeneșşti prin propria cheltuială „la colţul despre răsărit, alăturea 
cu chiliile părinţilor, feţele spre biserică şi spatele spre zidul ogrăzii””. 

La judecata amintită din 1813, Sofronie indică ridicarea chiliilor cu banii 
proveniți din milostenii, aducând ca argument condica (pomelnicul) ctitorilor „în 


23 SIAN Iaşi, Fond Mănăstirea Râșca, XIV/39; „Supusul rosesc arhimandritul Chiril, ce-au 
fost la acea măn(ă)stire, au făcut cerire prin cinst(itul) ghineral consulat ca pentru pretenție 
ce face ca să i să plătiască chiliile care să dovedesc că n-ar fi cu drepţi banii săi făcute, să fii 
adus preacuvioşie ta aice ca să-l dovedeşti. Asupra cărie exelenţie sa prin nota ce-au dat la 
cinst(itul) Departament pricinilor străine, făcând cunoscută cerirea numitului arhimandrit. Şi 
cinst(itul) Departament prin scrisoarea cătră noi cerând ca să punem la cale înplinirea ceririi 
supusului rusăsc, iată scriem preacuvioşiei tale ca de poţi sângur să vii numaidecât cu 
dovezile ce ai în pricina aceasta ca să te înfățoşăzi la Departament, iar de nu să trimiţi pe 
însuşi acei părinţi ce ştiu cu ce bani s-au făcut aceli chilii şi cu alte dovezi ce vor fi ca să s(e) 
încredințăză giudecata de aceasta şi fii blagosolovit”. 
?4 SJAN laşi, Fond Mănăstirea Râșca, XIV/40. 
?5 SJAN Iaşi, Fond Mănăstirea Râșca, XIV/41. 
% Arhiereul Narcis Creţulescu, op. cit., p. 94. 

care să trec lucrurile ce să afirosăscu mănăstirii”. Pomelnicul înregistrează ajutorul 
de 600 de lei „pentru facere(a) chiliilor” şi suma de 250 de lei strânsă „cu 
milostenie de  cătră unii din monahii mănăstirii, conform mărturiei 
ieroschimonahilor Grigorie, lacob, loan şi ieromonahilor Gavril şi Pahomie, 
„mărturisând că 200 lei s-au strâns prin ier(o)monahul Macarie şi ier(o)monahul 
Iustin, ce sânt acum săvârşiți din viaţi, şi 50 lei prin ieroshimonah Iacob”, sume la 
care se adaugă şi „oile de milostenie”. Materialul necesar construirii chiliilor a fost 
procurat de pe moşia mănăstirii iar celelalte cheltuieli erau din veniturile lăcaşului 
monahal „cum să arată în sămile iscălite de părinţii soborului acei mănăstiri, care 
sânt în mâna arhimandritului Chiril”. Chiliile egumeneşti, situate „în capătul celor 
de rând”, ridicate prin cheltuiala arhimandritului Chiril, au fost, potrivit 
pomelnicului ctitorilor, afierosite mănăstirii de jăluitor, „făcându-să ctitor spre 
pomenire(a) sufletului său i a niamurilor sale numite în condică. Pentru care chilii 
iarăş nu poate face cerire acum arhimandritul ca să i să plătiască, pentru că și pentru 
aceasta pravilele bisăriceşti de la soborul al 6, canonul 42, hotărăscu ca cele ce sânt 
afirosâte la dumnezăeştile lăcașuri rămân nerușşuite în veci, pentru că lui Dumnezău 
s-au afirosât. Iar acei ce vor îndrăzni a le strâca, adecă ori cel ce au afirosât sau 
clironomul său, să să despartă de bisărica lui Hristos şi să să giudece ca un fur a 
bisăricii”. Cât despre moară şi „pentru casă i alte lucruri” ale lui Toader crâşmar, 
presupusul om de înccredere a lui Chiril, acesta le vânduse mănăstirii, așa cum 
demonstrează actul de învoială din 17 iunie 1813, cercetat de postelnicelul Niţă 
Mihălache, rânduit în acest scop de isprăvnicia ținutului Suceava şi întărit de 
aceasta. Dintre obiectele dăruite de Chiril mănăstirii Râșca lipseau „un rând 
veșminte de stiufă, cu ipatrihis i rucaviță, cusute cu chipuri, şi o cruce mare 
înbrăcată cu argint, poliită cu aur, şi înpodobită cu pietre buni i mărgăritare și cu 
cinstitul lemnu”. Cartea de judecată din 2 august 1813 dă câștig de cauză 
egumenului Sofronie: „Deci cum că arhimandritul Chiril au dăruit acele lucruri 
n(e)-am încredinţat iarăș(i) din condica mănăstirii, unde s-au văzut înscris cu slova 
lui ieroshimonah(ul) loan, că l-au dăruit din bună voia sa, pentru care iarăş după 
cuvânt(ul) pravilei bisăriceşti însămnat canonul 42 de la al 6 — le(a) sobor, am 
giudecat ca arhimandritul Chiril nu poate a le înstreina, ce precum li-au afirosât 
acestui dumnezăescu lăcaş, este îndatorit de putere(a) dreptăţii ce să întimiiază pe 
canoanile bisăriceşti, să le de(a) ca să rămâi neapărat acolo purure spre a sa vecinică 
pomenire”. 

Mănăstirea Râşca „din nestatornicia vremilor trecute” îşi pierde o parte a 
actelor de proprietate a moșiilor pe care „până la o vreme le-au stăpânit după 
apucătură şi după stăpânirea veche”, dar se va confrunta tot mai des cu înpresurarea 
din partea moșiilor megieşite boiereşti sau mănăstirești. Sofronie identifică o parte a 
vechilor documente și se judecă pentru moşiile împresurate. 

O moşie era cea de la Munte „ce trece şi peste apa Bistriţii” pe care erau 
cătunele Săbasa, Pârâul Pântei, Fărcaşa/Fărcașii şi Stejarul, împresurate, fără ca 
„Igumenii” să-şi poată „căuta dreptatea făr(ă) scrisori prin drumul judecății”. După 


*7 SJAN Iaşi, Fond Mănăstirea Râșca, XIV/41. 

identificarea ispisocului de la Vasile Lupu din 31 iulie 1644” „arătătoriu în sămne 
şi în hotară” obţine o copie încredinţată de mitropolitul Veniamin Costachi şi veliții 
boieri şi o carte de blestem „asupra tuturor lăcuitorilor ce vor avea curată ştiinţă de 
stăpânirea veche, şi de semnele ce sânt arătate prin pomenitul hrisov”. Sofronie se 
deplasează în 1805 la „starea locului la Bistriţ(ă)” pentru efectuarea cercetării 
necesare”. Obține la 15 iulie 1805 mărturia oamenilor „din Bistriţă” pentru moşie: 
„încungiurare Muntelui din Pleg pin Coarne și în Sâhla Mică în Chiţigaiia Mari, şi 
apoi drept piste apa Neamţului în Gura Dolii şi-n apa Doliei în sus până în Pârău 
Negru și până în curmătura Hălăucii, şi drept piste Hălăuca la miază coastă în 
Bulbucul Mic, şi drept piste obârşii în Bulbucul cel Mari și Jghiiabul în vali şi pre 
lu(n)ca lui Teacă şi piciorul Bourului la deal în vârful Razimului şi până la 
Comarnic lui Petru, şi de acoli izvorul în vali până în apa Bistriţii şi pisti Bistriţi în 
Vorteşcă în rece şi piste coastă în sus în apa Dreptului, şi apa Dreptului în sus până 
în piciorul dintre Drepte și piciorul la deal până în Prilunca dintre drepti la Bour, şi 
opcina Hurduţii înnainti până în poalele Grinţieşului, Bălțăteștilor. De acole muche 
la deal până în curmătură la piiatră şi bourul, şi de acole drumul în Stejioară şi 
opcina Albiilor înnainte și vârful Ţăpleşului Mari. Şi înpresurare ci s-au făcut de 
cătră mănăstirea Neamţului sânt piste dooăzăci de ani. Din Țipleșul cel Mariîn 
obârșiia Borcii şi în curmătură la Stâlpul lui Neculai și Borcuţa în vale până în 
Borca ce mari, și Borca ce mari până în apa Bistriţii și pisti Bistriță drept în apa 
Săbacăi în sus până în pârăul Borșei şi pârăul până în Forteacă la bourul Slatinii şi 
în Piiatra lui Epure, și culme dealului și plaiul la vale până în Tinaroşii şi în 
Pădureţ, şi din Pădureţ în Măgura Hartonesâi și tot opcina în jos până în apa 
Moldovii, şi înpresurare s-au făcut despre mănăstiri Slatinii în moşie mănăstirii 
Râşcăi, sânt triizăci şi cinci de ani”. 

În urma jalbei arhimandritului Sofronie din 2 mai 1816, domnul Scarlat 
Callimachi poruncește la 3 mai biv vel căminarului Costandin Negre, aflat la 
„partea Muntelui la Bistriţ(ă) pentru pornirea plutelor înpărăteşti”, ca să cerceteze, 
aleagă şi să stâlpească cu pietre de hotar moşiile Săbasa, Pârăul Pântei, Fărcaşii şi 
Stejarul, „închipuind hartă cu meşterșugul ingineresc întocma după stare locului” cu 
mărturie hotarnică”!. 

Arhimandritul Sofronie se plângea la 11 iunie 1815 domniei de „prigonirea 
.. din vechi” suferită din partea domniţei Ralu Callimachi, stăpâna moşiei Baia, 
asupra moşiei Bogoslovul a mănăstirii Râșca. În timpul judecăților pârâta domniță 


% A se vedea DRH, XXVII (1643-1644), volum întocmit de Petronel Zahariuc, Călina 
Chelcu, Marius Chelcu, Silviu Văcaru, Nistor Ciocan, Dumitru Ciurea, Editura Academiei 
Române, București, 2005, p. 369-370, nr. 385 (cu data 1644 (7152) iulie 27). 
? SJAN Iaşi, Fond Mănăstirea Râșca, 11/28. 
3 SJAN Iaşi, Fond Mănăstirea Râșca, II/2; Şi-au pus degetele: Ion Tărâţă, Vasâle Coca 
(Pârăul Pântii), Toader Căcăreazi, Ioniță Erhan (Stejar), Ursul Bondre (Fărcașa), Grigoraş 
Popăscu, Petre Popăscu, Gheorghii Popăscu, Costandin Popăscu (Crăpături), Ioniță Furtună, 
Ioniță sin Petre, Vasâle Mrejăr, Dumitru Furtună, Dumitru Tărâţă; erei Nicolai din Fărcaș, 
Vasile Căcărează ot Fărcaș, Grigoraş Tărâţă ot Stejar; Mărturia este încredințată de 
ispravnicii ținutului Suceava. 
31 SJAN Iaşi, Fond Mănăstirea Râșca, 11/28. 

se prevala de prezentarea actelor solicitate. La judecata din 9 octombrie 1795 în faţa 
domnului Alexandru loan Callimachi, mănăstirea şi vel vornicul Costandin Balș, 
proprietarul moşiei Baia, au acceptat hotarul fixat prin hrisovul din 1768 al lui 
Grigore loan Callimachi voievod (mănăstirea deţinea o copie a hrisovului adeverită 
la 14 octombrie 1795 de „răposatul” Iordache Ghica). Cercetarea pricinii dintre cele 
două părți revine biv vel clucerului Ioniță Gane prin porunca domnului Scarlat 
Callimachi din 19 iunie 1815”. 

Veniamin Costachi, mitropolitul Moldovei, înştiinţează pe arhimandritul 
Sofronie la 9 martie 1813 şi dispune în acelaşi timp cercetarea moșiei Sârbii 
împresurată „despre moşie Săcului Răuceştii” în prezenţa monahilor de la cele două 
lăcașe monahale „carii să vor socoti mai cu știință ... şi înpreună cu scrisorile şi 
hotarnica ... să meargă acolo”. Poieniţa numită a lui Toader Epure era stăpânită de 
acesta în timpul stareţului Paisie Velicicovschi“, căruia îi plătea „adet și dejmă, iar 
vechilii de Răuceşti nici odată nu s-au întins nici au luoat dejmă den ace(a) poianiţi 
cu şurina ei (sau şuşăniţa ei)”, fapt dovedit şi de un document din 1790%. 

Spătarul Constantin Catargiu cerea la 30 ianuarie 1814 lui Ilarie, iconomul 
mănăstirii Neamţ, să poruncească vechililor de la Răuceşti „să nu mai supere cu 
intrarea stăpânirii” în poienița lui Toader Epure până la finalizarea judecății“. 
Odată cu intrarea în stăpânirea moşiei Sârbi la proin protopopul Neculaiu („parte de 
loc spre făgițel”) şi a lui Ştefan Velea începe şi împresurarea din partea fostului 
protopop ce era „cu şederea în Răuceşti; măcar că părinţii săcani nu s-ar lăcomi 
numai la acea bucăţică de loc”. În același timp era ameninţată și moșia Băloșeni a 
mănăstirii Agapia”. 

Panfil, vechilul mănăstirii Secu de la Răucești a raportat stareţului că Ștefan 
Velea „ar fi scos plugurile din Răucești şi ar fi arat pisti bucăţica cea de loc ce să 
luoasă cu învoială”, despre care Sofronie îi scrie la 30 ianuarie 1814, în urma 
cercetărilor personale: „nici un plug n-au scos den Răucești, nici de la alt loc strein, 


?2 SJAN laşi, Fond Mănăstirea Râșca, 1/95. 

33 SIAN Iaşi, Fond Mănăstirea Râșca, 1/47. 

%4 Prin răvaşul din 13 decembrie 1790, Paisie Velicicovschi cerea celor însărcinați cu 
strângerea adetiului să nu supere „pe Toader Epure moșneagul, până când să va face 
hotărâre moşiei mănăstirii despre acea parte”; SJAN lași, Fond Mănăstirea Râșca, VI/17, nr. 
1; Adeverinţa starețului Paisie va fi arătată de Ștefan Velea înainte de 14 aprilie 1806 
ispravnicilor ținutului Neamţ — spătarul Aleco Mavrocordat şi spătarul Constandin Catargiu 
-, care scriu iconomul Chesarie să poruncească vechilului mănăstirii Secu „să nu să atingă 
de acea poeniţă a mai supăra pe om de adetiu pâr(ă) să va hotărî prin judecată”; ibidem, nr. 
2; La 5 iulie 1806, iconomul Chesarie scria „fratelui” Costandin despre „pricinile ci sânt 
între hotarăle moşiei mănăstirii Râșcăi, ci să numeşte Sârbii, şi cu moşiia Răuceştii a 
mănăstirii Săcului” şi îi cerea să nu se întindă „mai mult decât cum s-au stăpânit pân(ă) 
acum”, vestindu-l şi de sosirea peste o săptămână de zile a vel postelnicului Matei Costachi, 
fratele mitropolitului Veniamin, pentru a săvârşi îndreptarea hotarelor; ibidem, nr. 4. 

3 SJAN Iaşi, Fond Mănăstirea Râșca, VI/51. 

* SJAN laşi, Fond Mănăstirea Râșca, VI/17, nr. 3. 

37 SJAN Iaşi, Fond Mănăstirea Râșca, VI/55. 

ci numai plugurile sali au arat numai bucăţica aceia ce s-au fost luoat cu învoială 
până la o vremi”*. 

În vara anului 1813 — iunie 11 —, cercetarea împresurării este efectuată de 
Calinic duhovnic, monahul Ioanichie, dichiul de la Vânători, decedat înainte de 23 
februarie 1814, monahul Varnava, dichiul de la Drăgănești și monahul Pantelimon 
(„Pandeleimon log(o)f(e)t”), însărcinați de stareţul mănăstirii Neamţ, iar mănăstirea 
Râşca era reprezentată de arhimandritul Sofroni, egumenul, şi alți doi părinţi. Sunt 
puse semne hotare: „momâi începând întâiu dintru o răchită ce să numeşte locul 
podul Sârbilor, şi de acolea câteva momâi până în marginea tufarilor, şi de acolea 
din margine am eşit în Poeniţa lui Toader Epure, carele Epure au stăpânit acea 
poeniță piste 40-50 ani și tot m(ănăstirii) Râşcăi au dat adetiu și dejmă, care poeniţă 
măsurându-să, s-au dat în doao (afară de ariile Sârbilor, ce este semn al hotarnicii 
Secului); Care arii fiind pe dreaptă moşiia Sârbilor, au rămas tot spre partea moşii 
Răuceştii Săcului, și după acea învoeală ce s-au fost făcut astăvară, nu că doară s-au 
fost dat drept în doă tot locul de pricină, ci ca la trei părți au rămas din dreaptă 
moşiia Sârbii cătră moşiia Răuceștii a Săcului, iar cătră moşiia Sârbii a Râşcăi au 
rămas numai ca o a treia parte din toată înpresurarea acéia. Şi aceasta s-au făcut 
numai și numai ca să lipsească pricinile și vrajba între vechilii mănăstirilor de 
astăvară şi până în toamnă, ȘI apoi în toamnă rămăsese să să facă și semne stătătoare 
după hotărârea ce s-au făcut prin cuvânt despre amândo(u)ă părțile, ca să fie liniște 
între m(ă)năstiri. Şi s-ar fi şi făcut din partea m(ănăstirii) Râşcăi măcar şi cu paguba 
ce arată mai sus, dar din pricina necontenitelor ploi nu s-au putut pune semne 
stătătoare”? 

Cu toate acestea starețul mănăstirii Secu rămâne nemulțumit, așa cum ne 
dovedeşte şi corespondența purtată cu arhimandritul Sofronie din 13 ianuarie, 30 
ianuarie şi 18 februarie 1814, prin care cel de la Secu „zice că nu să ține de 
învoială”". Pentru Sofronie, „părinţii” de la Răuceșşti „sânt iubitori de răzvrătiri, iar 
nu de liniştiri”, declarându-se mulțumit de „glăsuire(a)” hotarnicei Răuceșştilor şi 
invitând pe stareţul mănăstiri Secu prin scrisoarea din 30 ianuarie 1814 la locul 
disputat „ca să punim la cali şi să fie liniște şi între vechilii amânduror părților şi 
paci între sfinteli măn(ă)stiri”!. În jalba adresată domnului Scarlat Callimachi la 12 
iunie 1815, Sofronie invoca hrisovul domnului Vasile Lupu din 1 februarie 1638” 
prin care îi întărea lui Gheorghe Boţul stăpânirea asupra satului Răucești, pe 
„hotarul cel bătrân pre unde au fostu de vacă. 

Sofronie îl cere domnului la 30 iulie 1814 pe clucerul Ioan Ganea pentru 
alegerea, hotărârea și stâlpirea cu pietre a hotarelor moşiei, după ce îl solicitase la 


38 SJAN Iaşi, Fond Mănăstirea Râșca, VI/51. 

* SJAN laşi, Fond Mănăstirea Râșca, VI/55. 

4 SJAN Iaşi, Fond Mănăstirea Râșca, VI/51(scrisoarea din 30 ianuarie 1814); ibidem, VI/55 
(amintite de Sofronie în scrisarea adresată mitropolitului Veniamin Costachi la 23 februarie 
1814). 
4l SJAN Iași, Fond Mănăstirea Râșca, VI/51. 

“ SJAN Iași, Fond Mănăstirea Râșca, VI/73. 

% DRH, A. Moldova, XXIV (1637-1638), volum întocmit de C. Cihodaru şi I. Caproșu, 
București, Editura Academiei Române, 1998, p. 222, nr. 239. 

11 martie 1814 pe spătarul Costandin Catargiu, care „înperdosât cu alte slujbi 
g(os)podi, n-au putut ca să meargă”. Porunca domnului Scarlat Callimachi către biv 
vel clucerul loan Ganea survine la 6 august 1814.“ Clucerul Ioan Ganea cercetase 
hotarele moșiei și la 13 mai 1814%. 

Macarie agapianul dădea o mărturie la 3 iunie 1816 pentru hotarele satului 
Mănești a mănăstirii Secu, a moşiei Mănești (mănăstirea Agapia) cu referire la 
hrisovul lui Vasile Lupu din 1 februarie 1638%. Macarie îşi amintea că în timpul 
mitropolitului Gavriil Callimachi (15 aprilie 1760-20 februarie 1786) şi a lui 
Varlam Dinga, egumenul de la Neamţ (1764-1766), Eftimie Canano, egumenul 
mănăstirii Secu (1750-1751; 1764-1765; 1766-1773) a scos „hotarnic ca să-ş(i) 
hotărască moşiile Săcului dispre Târgul Neamţu şi dispre Băloşenii Agapii. Şi 
cându s-au hotărât Măneştii cu Băloşenii Agapii eram de faț(ă), că eram egumen la 
Agapie şi au fostu la ace(a) hotărâre mulți o(a)meni bătrâni din Răuceşti şi alți 
înpregiurași, carii sintu toț(1) scriși în hotarnica Măneșştilor, și au urmat Ioniță 
Gordul vornecul de po(a)rtă după ispisocul lui Vasilie vodă pin capul Făgeţălu şi în 
ariile Sârbilor, numai să c(a)otă părinții Săcului hotarnica Măneştilor ce(a) 
adevărată care eu o știu”. Sofronie apelează la proigumenul Macarie agapianul în 
4 iunie 1816 să dea mărturie scrisă unde „sânt ariile Sârbilor, cum şi celelalte 
despărţiri a hotarălor între Mănești și între Răuceştii m(ă)n(ăstirii) Secului și între 
moșiia Băloşenii a m(ă)n(ăstirii) Agapiei””. 

În urma jalbei arhimandritului Sofronie, domnul Scarlat Callimachi 
volniceşte la 14 ianuarie 1813 pe jăluitorul egumen și omul pe care îl va desemna la 
moşia Branişte, ținutul Suceava invocând obiceiul pământului şi „hotărârile 
domneștilor condici”, să apere „rădiurile și dumbrăvile, cum şi codrii merei ce vor 
fi pe numita moşie, să nu să tai de cătră nimine alţii fără de învoiala stăpânului 
moșii, afară numai din copacii ce vor fi căzuţi la pământ pin dumbrăvi i rânduri și 
codrii merei, precum și din copacii de fag să nu fie nimene popriți a lua lemni 
pentru foc, fără a nu da nici o zăciuială, după hotărâre(a) ponturilor”. Domnul 
poruncea ispravnicilor să împlinească dijma obişnuită, conform condicii, de la cei 
care nu respectă dispoziția amintită pentru „orice fel de chereste de neguţ(ă)torie 
sau pentru dânşii” tăiată. Ispravnicii urmau să-şi ofere sprijinul vechilului mănăstirii 
„spre a o stăpâni şi a o apăra, dumbrăvile, rădiurile şi codrii merei” din moşia 
Branişte”. 


4 


4 SJAN Iaşi, Fond Mănăstirea Râșca, VI/56. 

> SJAN Iași, Fond Mănăstirea Râșca, VI/73. 

* SJAN Iași, Fond Mănăstirea Râșca, VI/74. 

*7 Diacon loan Ivan şi preot Scarlat Porcescu, Mănăstirea Neamţ, Cu un cuvânt înainte de 
Înalt Prea Sfinţitul Teoctist Mitropilitul Moldovei şi Sucevei, Iaşi, 1981, p. 287. 

$ Protosinghel Macarie Ciolan, Mănăstirea Secu, Tipărită cu binecuvântarea Prea 
Fericitului Părinte Teoctist Patriarhul Bisericii Ortodoxe Române şi Locţiitor de Mitropolit 
al Moldovei şi Sucevei, Iaşi, Editura Mitropoliei Moldovei şi Sucevei, 1987, p. 75-77. 

“9 SJAN Iași, Fond Mănăstirea Râșca, VI/74. 

Mănăstirea Râşca deţine suprafeţe de viţă de vie în Tara de Jos (mai ales la 
Crucea de Jos), iar Sofronie va fi beneficiarul unor acte de danie sau se erijează în 
cumpărător. Din 6 martie 1805 dateză dăruirea a cinci pogoane de vie de mănăstirea 
Neamţului către Râșca, zapisul fiind semnat de mitropolitul Veniamin Costachi şi 
starețul Sofronie”. O altă danie este de la Mihalache Pisoţchi din 15 martie 1805, 
prin care mănăstirea primeşte două pogoane de vie la Odobeşti, fiind vândute şi 
cumpărate altele în loc”. Continuă seria daniilor prin ieroshidiaconul Theodor la 20 
februarie 1806, cu trei pogoane de vie lucrătoare, vândute pentru a fi cumpărate 
altele" sau cu cea a monahiei Parthenia din 31 ianuarie 1813 — cinci pogoane de vie 
la Crucea de Jos, care nu se mai stăpâneau de mănăstire în 1820%. Alte cinci zapise 
de danie sunt din 6 martie 1814%. La 28 octombrie 1808, Despa, fiica răposatului 
Grigoraș Catană vinde mănăstirii Râşca trei pogoane de vie lucrătoare, cu cramă, 
casă şi livadă”. 

Mitropolitul Veniamin Costachi scrie arhimandritului Sofronie la 17 martie 
1813 în privinţa morilor construite de Toader crâşmarul și diaconul Constandin din 
Bogdănești pe apa Râşcăi, „că așăzările ce le au pentru ca să le ţie pe toată viaţa 
sânt fără nici un temeiu”, fiind fixată perioada de zece ani de la darea în folosință 
(„de când au început a măcina”). Sofronie urma să preia actele vechi date de Chiril 
şi să le dea altele pentru perioada amintită, iar în cazulul refuzului mănăstirea urma 
să le achite costul construcției morilor. Mitropolitul pune în discuţie și casa lui 
Toader crâșmar ridicată „lângă satul Țigănimea Măn(ă)stirii” cu locurile de grădină 
şi din țarină, fără a „face vreo slujbă măn(ă)stirii, dar nici zilele boerescului” şi 
propune menţinerea grădinii „unde să-ş samine legumi pentru trebuinţa casii sali, 
iar locul de țarină să i să ia și să se dea și lui loc de arătură ca unui sătian în țarină, 
unde să fac arăturile şi de cătră ceialalți, şi de va voi să fie scutelnic a măn(ă)stirii 
va fi şi el în rânduiala celoralalți scutelnici şi poslușnici, iar de nu îl vei arăta la 
isprăv(ni)cie ca să-l pue în bir și la havaleli, făcând zilele boerescului după cum și 
ceialalți săteni, căci arhimandritul Chiril nu poati să mai aibă niciun scutelnic fiind 
că s-au făcut sudet”*. 

Incendierea casei şi a „celoralante heiuri” ale lui Toader crâşmar de către 
dichiul mănăstirii la porunca egumenului Sofronie va fi urmată de intervenţia prin 
jalba întocmită înainte de 13 aprilie 1813 la logofeţie a victimei, a cărui soție „fiind 
bolnavă de atâta vreme, în gre patimă nu știu ce i să va fi întâmplat” şi punerea „la 
cale pentru mare stricăciune ... să mi să plătiască în bani atât morile, cât și casa; 
pentru care mori am cheltuit doămii cinci sute lei, și casa cu livezi și curături ce am 
făcut pentru hrana vieţii mele şasă sute lei, că a de mai trăi eu acolo nu-mi este cu 
putință, că aceste ce le trag de cătră sfințâe sa mai rău de cât de cătră păgâni, că de 


5? SJAN laşi, Fond Mănăstirea Râșca, XXV/23, nr. 80. 

* SJAN Iaşi, Fond Mănăstirea Râșca, XXV/23, nr. 82. 

 SJAN Iaşi, Fond Mănăstirea Râșca, XXV/23, nr. 83; SJAN Iaşi, Fond Mănăstirea Râşca, 
XI1/28. 
* SJAN Iaşi, Fond Mănăstirea Râșca, XXV/23, nr. 84. 
* SJAN laşi, Fond Mănăstirea Râșca, XXV/23, nr. 85. 
“7 SJAN Iaşi, Fond Mănăstirea Râșca, XXV/23, nr. 81. 
58 SJAN laşi, Fond Mănăstirea Râșca, XV/2. 

i-aş fi datori cu ceva de cari eu nu mă ştiu, să mă fi tras ori la isprăvnicii, ori aice la 
Eş, şi cu acareturile cele făcute prin ostenelile mele putem să mă plătescu”. 
Logofeţia se adresează în urma jalbei amintite arhimandritului Sofronie căruia îi 
aduc la cunoştină despre cartea domnească către ispravnicii ținutului Suceava. 
Incendierea este văzută „cu totul înprotiva dreptăţii” şi i se sugerează egumenului 
învoiala cu Toader crâşmarul””. La 20 mai 1813, logofeţia îi cere lui Sofronie „ca 
ceia ce să va dovedi driaptă paguba jJăluitoriului pe lucrurile arsă, cum şi ceia ce va 
fi făcând moara, fără nice un cuvânt înpotrivire să plătești până la un ban îndată 
jăluitoriului”“. Din înștiinţarea făcută egumenului mănăstirii Râșca de hatmanul C. 
Roset (?) la 23 iunie 1813 aflăm de reprezentarea acestuia în toate pricinile de 
„părintele Platon” şi de suma de 35 galbeni olandezi „care fac 420 lei ce s-au dat 
boeril(o)r isprav(ni)ci în pricina lui Toader crâşmariul, însă 240 lei rusfet ca să nu 
mai dea vânt țăranilor din Bogdănești să supere m(ănăstirea) cerând erburi, iar 180 
lei împlineala a 1900 lei pentru moara și casa i alte curături”"!. Conflictul este 
încheiat la 29 septembrie 1813 când Toader crâșmarul primește restul de 200 de lei 
din cei 1900 datoraţi, fără a prezenta scrisoarea cu pecetea mănăstirii de la 
arhimandritul Antonie „pentru facerea morii”, aflată la „părintele” Chiril, pe care se 
obligă să o aducă până la 25 decembrie”. 

O altă problemă tragică din trecutul nostru în care se implică arhimandritul 
Sofronie ar fi cea a robilor ţigani cu nefericitele lor destine. Astfel, la 8 iulie 1815 
cere domnului Scarlat Callimachi carte de volnicie pentru oamenii mănăstirii şi un 
armăşel ca să-i aducă pe „țiganii robi” fugiți şi împrăștiați prin diverse locaţii”. 

La 30 ianuarie 1816, monahia Elisaveta, stareța mănăstirii Agapia, sora 
mitropolitului Veniamin Costachi“, îi scrie în privința unui rob de la Agapia, 
Zaharia, care „a luat o roabă <Maria> a sf(intei) m(ănăstiri) Rîşcăi, cu doi copii, cu 
on băet şi cu o fată”, şi îi cere băiatul <lon Topardău> luat „fiind că şi maică-sa s- 
au bolnăvit și zici că n-a trăi cu bărbatu-seu ci a veni acolo la băet, şi fiind că nici 
copii n-au înpreună poate să li să întâmpli și stricarea casăi dintr-aceasta”. 
Propunerea monahiei Elisaveta de a se accepta întoarcerea băiatului rob la Agapia 
„O vremi, şi când a fi iarăş, s-a lua înapoi ca un drept rob a mănăstirii”. Stareţa îl 


° SJAN Iaşi, Fond Mănăstirea Râșca, XVI/5. 
6 SJAN Iaşi, Fond Mănăstirea Râșca, XVI/8. 
6l SJAN Iaşi, Fond Mănăstirea Râșca, XVI/6. 
“ SJAN Iași, Fond Mănăstirea Râşca, XVI/17; Sunt redate și numele fugarilor: Gavriil, 
Axentie şi Pelaghiia, fiii lui Andreiu Gheangul, Gheorghie a lui Neculai Bunduc, Maria, 
fiica Euthimie Cucoroiu şi copiii ei, Aniţa a lui Toader Coită, Vasilie sin loan Cimbru, 
nepotul lui Ioniţă Cucoş cu Ecaterina şi copiii lor, Gheorghie sin Neculaiu Bejan, vărul 
primar al lui Constantin sin Pavel, Dimitrie Hatun sin Paşcul, nepotul lui loan Bejan, cu 
surorile lui, Anghelina (şi fiii) şi Gahiia, necăsătorită, Dimitrie Tapardău brat lui Ioniță şi 
Andreiu Todiriţă, cu femeia şi copii lor, Sanda, nemărritată, nepoata lui Ioan şi Petre 
Polienciu, Axinia, nemăritată, fiica Mariei, femeia lui loan Poienciu, Constantin sin 
Hilimon, nepot lui Ioniță Cucoş. 
S SJAN Iaşi, Fond Mănăstirea Râșca, XVIII/81. 
& C, Bobulescu, Din viața mitropolitului Veniamin Costachi. Neamul, copilăria, tinerețea și 
episcopatul, Tipografia Uniunii Clericilor Ortodocși din Basarabia, 1933, p. 54-55. 

informează şi despre învoirea dintre un alt rob de la Agapia cu o roabă de la Râșca 
„pi cari au şi adus-o aicea”, cerându-i permisunea săvârşirii cununiei celor 
amintiţi“. Monabhia Elisaveta revine cu o altă scrisoare la 10 februarie 1816 „pentru 
robii ci au venit di acolo triimiș(1) cu scrisoarea sf(inţiei voastre) nu s-au putu învoi, 
iar viind alții şi învoindu-să nu vor fi opriț(i). Pentru roaba aceia cari scrii sf(inția 
ta) s-au dat pi mâna trimisului înpreună cu băetul, iar pentru mama băetului cari s- 
au luat înpreună şi cu o copilă, copila esti fără vârstă, iar când va veni în vârstă, 
atuncea ori că s-a lua în sfânta) m(ănăstire) Râșcăi, ori că a rămâne aicea, atuncea 
să va alta în locul ei, iar acum n-au nici un ajutori părinţii de la dânsa”. 

Sofronie obţine la 2 iunie 1816 o mărturie a robilor țigani: Ion Giugariu 
(peste 80 de ani), Ursul Curăroiu (peste 65 de ani), Ştefan Gheangu (peste 65 de 
ani), Ștefan a Purheriei (60 de ani), Costandin Arsene (68 de ani), adeverită de 
Eftimie ieromonah, Pahomie duhovnic, Grigore ieromonah, loan ieroshimonah, 
Gavriiil ieromonah. Sofronie le-a citit robilor țigani zapisul (copia) din 28 mai 
1777, dat de egumenul Calistru Eni „cucoanei Catrinii Tudurioaei”. Mărturia se 
referă la Sârghie sin Ghedeoan, țiganul mănăstirii Râșca, cununat cu Simina, 
tiganca Catrinei Tuduri. Egumenul Calistru Eni şi Catrina Tuduri se vor judeca 
la mănăstire în fața mitropolitului Gavriil Callimachi (1760-1786) „după câţiva ani 
„.. pentru înpărţala copiilor a lui Sârghie și a Sâminii” (trei fete şi un băiat): Ilinca, 
Sofroniia, Ioana și Ilie. Catrina Tuduri primeşte în faţa mitropolitului pe Sofronia, 
„ceva oarbă”, şi Ioana, pe care le-a dus imediat la moşia Dumbrăviţa peste 
Moldova, iar mănăstirea pe Ilinca, măritată cu Ștefan Aprohirii, şi Ilie. După 
despărțirea de Sârghie, care se va recăsători cu Marina „roaba şi sora lui Vasile 
Lazar”, Simina tiganca fuge la Iaşi la Catrina Tuduri, pe care Ștefan Gheangul o 
vede „în anul trecut ... la casa dumis(a)le sărdar(u)lui Mihai Ganea, ce iaste ginere 
cucoanei Tudurioaei”. Pe la 1781, Catrina Tuduri o trimite la Râșca pe Sofronia, 
unde „o au lepădat în țigănimea m(ă)n(ăstirii)”, însă în timpul egumenului Iosif 
Bogdăneanul organizează răpirea Ilincăi (a mănăstirii) cu „vro 6 oameni de la 
Dumbrăviț(a) pe supt Cumpăt”, plan împiedicat de zece robi înainte de a trece apa 
Moldovei”. 

Documentul face referire la serdarul Mihai Ganea, ginerele Catrinei 
Tudori, despre care ştim că a fost fiica marelui jitnicer lon Vârnav, căsătorită cu 
Ioniță Tuduri, decedat după 1771, ea fiind în viață la 18 februarie 1798. În 1776, 
Catrina Tuduri împărțea moşia Dumbrăviţa şi a opta parte din Răciuleni cu Maria, 
fiica lui Radu Botianu, nepoată de soră. A murit probabil anterior datei de 30 
noiembrie 1798%. Un ginere cunoscut al Catrinei Tuduri a fost şetrarul Ilie Cârste, 
căruia îi vinde în anul 1772 satul Stroieşti de la ţinutul Romanului“?. 

Arhimandritul Sofronie și stolnicul Costachi Mavrichi se prezintă la 
isprăvnicia ținutului Suceava în urma poruncii logofeției din 16 iunie 1816 „pentru 


65 SJAN laşi, Fond Mănăstirea Râșca, XVIII/78. 
66 SJAN laşi, Fond Mănăstirea Râșca, XVIII/79. 

6 Marius Chelcu, Familia Tuduri: negustori ieşeni și ctitoriile lor (secolul al XVIII-lea), în 
„AŞUI” (serie nouă), Istorie, Tom LXI, 2015, p. 115-116 
© Ibidem, p. 115. 

pricina unii Sâmina ţiganca ce-au fost a Catrinii Tudurioae, so(a)cra dum(i)s(a)le 
stol(ni)c(ului), şi au ţinut-o un Sârghii ţigan a mănăstirii”. Demersul arhimandritului 
Sofronie se bazează pe mărturia celor cinci ţigani din 2 iunie 1816 şi pe cea a 
serdarului Mihai Ganea, prin care „adiveriaz(ă) că Sâmina țiganca ar fi murit la 
so(a)cra dum(i)s(ale) Tudorioae”. Valoarea documentară a ultimei mărturii a fost 
contestată de stolnicul Costachi Mavrichi, „căci ace Sâmina tiganca au putut mergi 
la niamurile ei și să ci să întâmpli şi moarte acolo”. Neîmpăcarea părților implicate 
va fi adusă la cunoştinţa logofeţiei de isprăvnicia ținutului Suceava la 28 iunie 1816 
şi „au rămas ca să vii amândouă părțile la cinst(ita) logofeţii, puindu-ş(i) şi sorocu 
la 26 a viitoarii luni av(gu)st”%. Costachi Mavrichi, după documentul din 18 iunie 
1816, ar fi ginerele Catrinii Tudurioae, însă alte voci indică pe spătarul Costachi 
Mavrichi căsătorit cu Ancuţa, nepoata Catrinii Tudurioae, stăpâna moșiei 
Dumbrăviţa până la 1839. 

Menţiunea ţigăncii o întâlnim şi în corespondența dintre vornicul 
Constantin Catargiu (?) şi egumenul Grigorie la 31 martie 1818, alături de „bucăţica 
ce cu moșie Bogoslovul să înpresoară din moşâe Dumbrăviţii” sau aşteptarea 
clucerului Ioniță Ganea din laşi „căci spuni băetu(l) Dumitrachi și dumi(isale) 
stol(nicul) Mavrichi că ar fi nişte dovez(i)'?. Nemulțumit de prestaţia vornicului 
Constantin Catargiu îl determină pe arhimandritul Grigorie la înlocuirea acestuia cu 
spătarul Dimitrie Beldiman, care nu a putut întreprinde cercetările cerute din cauza 
„îmbulzirii trebuințelor sale” şi a vremii, „cerând trebuinţa încă a să râdica şi 
planu(l) moșiilor altei mă(nă)s(t)iri””. 

După înlocuirea din egumenie, care i-a provocat un gust amar, se pare că se 
retrage la mănăstirea Probota unde a fost și înmormântat”. La 7 mai 1821, 
arhimandritul Sofronie scria clucerului Ioniță Grigoriu din Fălticeni în vederea 
achiziţionării a „câteva mii de cărămiz(i) ... şi de câteva ocă de său pentru 


Aa 9975 
lumânări”. 


Arhimandritul Grigorie Crupenschi 
(1 decembrie 1816-9 februarie 1820) 


Om de casa mitropoliei, suprasolicită şi îl înlătură pe Sofronie din 
egumenia mănăstirii pe care o obținea după plata rușfertului în valoare de 15000 de 
lei, împrumutați de la „moscal din Chişinău”, sumă pe care o va cere mitropolitului 
la 17 octombrie 1821. Schimbarea s-ar fi făcut la 20 ianuarie 18177, cu aportul 
(„nedreptăţile”) arhimandritului Isaia şi a paharnicului Costantin'5, dar catagrafia pe 

care o publicăm este din 1 decembrie 1816, când proegumenul Sofronie predă 


averea mănăstirii arhimandritului Grigorie, „igumen aceştii m(ă)n(ăstiri) acum”? şi 


Ei 


este semnată de Eftimii iconom, Gligori (Grigorie) arhimandrit, noul egumen, şi 
arhimandritul Sofronie, fostul arhimandrit. 

Mitropolitul Veniamin Costachi decide: „de vreme ce sfinţie sa au priimit 
toate veniturile pe acest curgător an ce s(e) înplineşte la 1817 apr(lie) 23, să aibă 
îngrijire a întâmpina toate cheltuelele mănăstirii”, ale hramului și altele până la 
termenul amintit. Cu toate acestea se ajunge la o înţelegere (?) între fostul şi noul 
egumen: „şi mi-au dat din parte sfinţiei sale madelile” înregistrate într-o altă 
catagrafie, primite de la arhimandritul Sofronie „spre a ţine casa de acum 1816 
dec(em)v(rie) şi pâră la 1817 apr(ilie) 23”, în care sunt însemnate diverse cantități 
de porumb (200 merţe), grâu, secară, orz, ovăz, cânepă, hrişcă, mălai „mărunţăl”, 
mazăre mică şi mare, linte, fasole, bob, cartofi, orez, stoguri de fân pentru grajd, vin 
(200 de vedre), bere (80 de vedre), rachiu, sare, prune uscate, varză murată, 
lumânări din ceară şi seu, tămâie, morun, untdelemn, icre negre, nisetru, săpun, 
miere de albine (şapte vedre), brânză, urdă, unt din lapte de vită, de bivoliță şi 
altele. Produsele amintite erau pentru „hrana casăi 1 a robil(o)r și alte cheltuele ale 
mănăstirii”. Se menține obligația arhimandritului Sofronie de a asigura plata lefilor 
monahilor, argaților şi altor slujitori. Grigorie Crupenschi îşi asumă plata „hacului 
păstorilor de la vitele m(ănăstirii) ... și eu afară de aceste nu am a trage nici un ban 
din veniturile mănăstirii ce urmează pără la viitorul apr(ilie) 23”. Sofronie, conform 
catagrafiei, avea libertatea de a-şi „trage toate rămășițurile”: 200 de lei de la 
„orândarii din ţigănime”, 300 de lei de la „orânzile Bogdăneştii i Boroaia i celelate 
cotunuri”. Copia catagrafiei de care ne folosim este făcută la 13 februarie 1820 de 
pe cea din 1 decembrie 1816, iscălită de arhimandritul Grigorie şi iconomul Eftimii 
(martor) şi încredinţată la 13 decembrie 1816 de iconomul Eftimii, Pahomie 
duhovnic şi ieromonahul Gavriil. Actul este adeverit şi de arhimandritul Sofronie“. 

Până când a durat egumenia sa? Arhimandritul Grigorie Crupenschi în jalba 
din 11 ianuarie 1834 are ca temă centrală paraclisul construit din cărămidă „în 
cursul igumeniei mele de doi ani la măn(ă)stiri(a) Râșca”. După unele opinii a 
egumenit până în 1820 când a fost „dat afară”*”. Catagrafia de faţă este cercetată la 
9 februarie 1820 de Agapie, arhimandritul Rășcăi, cel care i-a urmat la egumenie, 
arhimandritul Grigorie (să fie Crupenschi?), ambii cu iscăliturile în limba greacă şi 
Isaia protosinghelul de la Mitropolie“. Se păstrează şi o catagrafie din 3 februarie 
1820 redactată în limba greacă”. O altă catagrafie, a „scrisorilor” (documentelor) 
este cercetată de cei trei la aceeaşi dată — 9 februarie 1820: „Cercetându-să ... şi 
afându-să întocma toate scrisorile într-însa cuprinsă bez 9 scrisori numai care 
negăsându-să la samă au dat sfinția sa părintele Greger sinet anume arătător de 


7? SJAN Iaşi, Fond Mănăstirea Râșca, XXV/22. 
80 SJAN laşi, Fond Mănăstirea Râşca, XXV/22. 
*! SJAN Iaşi, Fond Mănăstirea Râşca, XIV/44. 
82 SJAN Iași, Fond Mănăstirea Râșca, XXV/25. 
$3 Arhiereul Narcis Creţulescu, op. cit., p. 98. 
“ SJAN Iaşi, Fond Mănăstirea Râşca, XXV/22. 
85 SJAN Iaşi, Fond Mănăstirea Râşca, XIV/46. 

veliturile lor, prin care se îndatoreşti a le teslemarisi sfinţiei sale părintelui 
arhimandritului chir Agapi”. Sunt însemnate scrisorile moşiilor Zamostiia (1767- 
1805), Mălina și Bărboşii (1737-1766), balta Cahul (1598-1755), Hărmăneșşti şi 
Bârleşti (1562-1811), Polenii (1721-1804), moșia de pe Branişte la Munţii Bistriţei 
(1605-1816), viile din Țara de Jos (1763-1814), locul din Păcurari dăruit de 
monahia Nataliia (14 documente şi o hartă), la care se adaugă cărțile de milă şi 
pentru scutelnici (1782-1805), cele „asupra ţăranilor ce s-au scos de pinprejurul 
m(ă)n(ă)stirii” (una din 20 iunie 1800, alta din 10 ianaurie 1804 şi şi 78 particulare) 
sau pentru țiganii mănăstirii (1734-1800)*. 

După stricarea paraclisului ridicat de Sofronie, arhimandritul Grigorie 
ridică unul nou din cărămidă „pe başca despre colţul zidiului despre apus, cu toate 
obiectele lui”. Arhimandritul Grigorie Crupenschi şi probabil alți călugări 
călătoreau pe mare fiind trimiși de mitropolit „la Cădones şi când Marea Neagră 
turbată şi când sâmţârile noastre ne părăsise cu totul așteptând când de când a ne 
face jărtvă cumplitului Poseidon, noi îngroziți cu totul atuncea de nişte asăminea 
sălbatice întâmplări şi întâiaș dată în viaţă am întâmpinat, nu făce(a)m altă decât cu 
fețile scăldate în lacrămile noastre / ca întru cea mai de pe urmă deznădăjduiri a 
bietului om / făgăduiam unul una și altul alta”. Așa s-a născut ideea construirii 
paraclisului la Grigorie Crupenschi, care arată mitropolitului „că această mai sus 
pomenită temelie au fost pusă pe o altă neclintită temelie a neîndoitei mele râvne 
cătră marele Ierarh Nicolae”. „Iară eu am făgăduit să ridic / când voiu fi în stare / 
Jărtvelnic temelnic Sfântului respectuitoriu râvnii mele, carele tinzind puternicul său 
braţ ne-au scăpat di viforul cumplirii”. Paraclisul a fost ridicat în cinstea 
„respectarisiţilor” sfinți: loan cel Nou și Cuvioasa Paraschiva. Costul paraclisului s- 
a ridicat la peste 500 de galbeni, neconsemnați în condica cheltuielilor mănăstirii 
Râșca, sumă revendicată în 1834 de la egumenul Isaia prin jalba adresată 
mitropolitului iar în caz contrar refacerea paraclisului. Grigorie Crupenschi îşi 
exprimă dorinţa afierosirii celor peste 500 de galbeni „la altă d(u)mnezeiască zidire 
începută aici în s(fânta) mitr(opolie)” Soarta paraclisului de cărămidă va fi identică 
cu cea a lui Sofronie, demolat de arhimandritul Isaia, egumenul mănăstirii, de care 
se plângea Grigorie Crupenschi mitropolitului Veniamin Costachi la 11 ianuarie 
1834. Paraclisul a fost lăsat „după scoaterea mea întru toate gata”. Grecii care i-au 
urmat în egumenie, potrivit jăluitorului, „au avut respect a nu strica un lucru gata, 
iar părintele arhimandrit egum(e)n(ul) de acum <Isaia> îndată ce au intrat după 
greci cea mai întâi falnică faptăcu care s-au arătat au fost ca să dărâme gios la 
pământ acest gata d(ujmnezeesc lăcaş”. Materialul rezultat din demolarea 
paraclisului — cărămidă şi lemn — a fost utilizat la construirea unor chilii. Stranele și 
catapeteasmavor fi aşezate în tinda bisericii unde Isaia egumenul „s-au zugrăvit pe 


A „eta Saga 
sine pe zidiu în toate une foarmele unui ctitor” ”. 


5 SJAN Iaşi, Fond Mănăstirea Râșca, XXV/23. 

57 Arhiereul Narcis Creţulescu, op. cit., p. 98. 

88 SJAN Iaşi, Fond Mănăstirea Râșca, XXV/25. 

Grigorie Crupenschi a ridicat un cerdac mare din lemn, cu două rânduri, în 
Bogdănești, la Plopi, pentru a petrece cu boierii şi soțiile lor*?. 

Ipotecarea și „vinderea” locurilor hrană deţinute de locuitorii satului Moişa 
al mănăstirii Râșca în moșia Plopi determină intervenția proprietarei înainte de 4 
aprilie 1818, reluarea stăpânirii și pregătirea arăturii. Rugăminţile sătenilor sunt 
urmate de gestul de îngăduinţă al egumenului Grigorie de „a le slobozi arătatele 
locuri iarăşi în stăpânirea lor, însă cu ace(a)stă îndatoriri în anul acest curgători 
m(ănăstirea) să să samene şi să lucreză cât loc au arat acolo în Plopi, iar cât iaste 
nearat să rămâe a lor. Şi pentru cât loc s-au arat de cătră m(ănăstire) acum acolo să 
li să de înprotivă alt pe atâta loc de fânaţ în capătul Buzii lângă gardul ţarini(i) 
despre țigănime, din care loc au a da dejmă”. Sătenii urmau ca de la 23 aprilie 1819 
să revină în posesia locurilor din moşia Plopi cu condiția de a nu mai „zăloji sau a 
vinde din toate locurile de hrană ce au pe moşiia s(fintei) m(ănăstiri)”, în caz 
contrar aceasta îşi asuma proprietățile fără obligaţii financiare către arendaşi „cum 
şi locurile de hrană a acelora care să va întâmpla a fugi din sat să rămână iarăș în 
deplină stăpânirea m(ănăstirii)”. La 15 iunie 1819, isprăvnicia ținutului Suceava 
hotărăşte ca sătenii să rămână cu locurile din Moişa, iar Plopii, Boroaia şi 
Bogoslovul să rămână înb stăpânirea mănăstirii Râşca”. 

Pretenţiile lui Ioniță Ganea asupra bucății de loc stăpânită de mănăstirea 
Râşca în moşia Plopi constituie subiectul scrisorii mitropolitului Veniamin Costachi 
din 29 martie 1818 către arhimandritul Grigorie în vederea cercetării actelor de 
proprietate. Redăm şi propunerea jăluitorului făcută mitropolitului: „va avea mai 
bune dovezi decât a dumis(a)le, făgăduiaște ca să dea şi ceialaltă parte tot 
mon(a)stirii, iar neavând mon(as)t(i)rea dovezi şi numai cu apucătură au intrat în 
stăpânirea acelui loc şi dreptate ar fi ca tot dum(nea)lui să stăpânească tot trupul 
aceştii moşii, apoi să i dea şi bucata acsia în stăpânirea dum(i)s(a)le””. 

Arhimandritul Grigorie intră în conflict cu clerul de pe moşiile mănăstirii. 
Slujitorii bisericilor din satul Boroaia se plâng mitropolitului Veniamin Costachi 
înainte de 11 iulie 1817 de supărările suferite din partea orândarilor care le impun 
aceleaşi obligații ca ale locuitorilor birnici. Intervenţia mitropolitului favorabilă 
slujitorilor survine la 11 iulie 1817”. Locuitorii birnici din satele Pârâul Saca şi 
Moişa s-au plâns Vistieriei de „înstrâmbătăţirea” arhimandritului Grigorie 
Crupenschi care în 1817 le-a confiscat „curăturile ce li-au avut făcute din topor din 
codru mereu de moşii și părinţii lor”. Vistieria solicită la 26 ianuarie 1820 
isprăvniciei ținutului Suceava cercetarea jalbei și restituirea curăturilor”. 

Urmașul lui Grigorie Crupenschi a fost arhimandritul Agapie, un grec 
susţinut de eterişti, desfrânat şi zbir, care lasă o datorie de 17000 de lei şi vrea să 
fugă în februarie-martie 1821 în Basarabia fără a reuşi, apoi ajunge la Muntele 
Athos. Mănăstirea Râşca va fi prădată în 1821 de către 40 de turci, „numai zidiul au 
rămas; pe călugări i-au legat şi i-au bătut şi i-au prădat” (conform scrisorii 


5 Arhiereul Narcis Creţulescu, op. cit., p. 98. 

% SJAN Iaşi, Fond Mănăstirea Râșca, VII/78. 

°l SJAN Iaşi, Fond Mănăstirea Râșca, XIV/45. 

” Arhiereul Narcis Creţulescu, op. cit., p. 99. 

?3 SJAN Iaşi, Fond Mănăstirea Râșca, VII/83. 

egumenului Isaia adresată paharnicului Constantin). Arhimandritul Neofit Arbore 
scria popii Vasile Arbore de la biserica Barnovschi din laşi: „argintării, odoare, cu 
toate podoabele câte au fost făcute de ctitori şi de la noi, toate le-au prădat, nimică 
n-a mai rămas, au luat argintăriile, veştmintele ctitoriceşti, vitele, boi, vaci, cai, 
care, căruți ....*. Agapie este descris şi de arhimandritul Grigorie la 17 octombrie 
1821 drept „grecul, nepatriotul şi cocardistul eterist, carele a dat foc şi pradă 
mănăstirea”. Se păstrează un izvod nedatat „de lucrurile cele ce s-au prădat din 
m(ă)năstirea Râşca de cătră ascherlii turci”, anume: un potir de argint poleit cu aur, 
o cadelniță de argint mare, un chivot de argint, trei cruci săpate de lemn, ferecate cu 
argint, o linguriţă de argint poleită cu aur, o copie, o pereche de paftale de argint cu 
poiasul lor — argintării; patru feloane de mătase cu șireturi de fir, trei stihare 
preoțești, trei stihare diaconești de mătase, patru perechi naracliţe, patru epitrahire, 
din care unul din stofă, o faţă pentru Sfântul Pristol din mătase, față de „coliovariu”, 
față de analog, patru canafuri de fir cu găitanul din jurul Sfântului Aer, trei aurare 
diaconești, 20 ocă făclii de ceară, trei basmale din mătase — veşmântării; patru 
tacâmuri de talgere, patru tacâmuri străchini din marmură, două tacâmuri castroane 
de marmură, 20 garafe cu paharele lor din cristal, 20 garafe „proaste”, două 
ceasornice de perete - „ale sofragirii lucruri din biserică”. Izvodul nostru continuă: 
„uşile și ferestrile chiliilor egumeneşti le-au stricat, cum şi a tuturor părinţilor, au 
stricat lăzile şi au luat bani, strae, pânzuri, și în scurt a zice toate ce au găsit, au luat 
pân(ă) şi la cele mai proaste lucruri. Aceste toate de mai sus arătate lucruri s-au 
prădat cu venirea ascherliilor turci ce au venit în trei rânduri”. Izvodul este iscălit de 
Pahomie duhovnic, Gavriil ieroschimonah, loan ieroschimonah şi un alt ieromonah 
al cărui nume nu l-am desluşit”. 

Încercarea de a părăsi mănăstirea Râșca fără plata lefilor călugărilor a fost 
împiedicată prin închiderea porților lăcașului monahal, urmată de achitarea 
obligaţiilor financiare şi stabilirea la schitul Zagavia de lângă Hârlău a lui Grigorie, 
unde va fi şi înmormântat. În timpul Eteriei fuge la Brăeşti (Bucovina) de unde se 
adresează mitropolitului la 17 octombrie 1821”. 

Catagrafia oferă informaţii preţioase şi despre veșmintele bisericești, 
materialele din care sunt realizate, obiectele de cult din argint, cărțile bisericeşti 
tipărite în limbile română și greacă, dintre care remarcăm pomelnicul scris la 12 
iulie 1792 „scris cu mâna” — inclusiv obiectele și cărțile confecţionate și 
achiziţionate în timpul arhimandritului Sofronie, vesela, uneltele care reflectă 
ocupațiile monahilor, inventarul animalier şi altele. 


” Arhiereul Narcis Creţulescu, op. cit., p. 106-107. 
” Ibidem, p. 101-104. 
% SJAN Iaşi, Fond Mănăstirea Râșca, XXV/27. 
” Arhiereul Narcis Creţulescu, op. cit., p. 101. 

ANEXĂ 


Catagrafie de toate lucrurile Sf(i)n(tei) M(ă)n(ăstiri) Râşca mișcătoare şi 
nemişcătoare, care priimindu-se de la sf(inția) sa păr(intele) arhim(an)d(rit) Sofronie 
proigumen S-au dat în sama şi purtarea de grijă a sf(i)n(ției) sale păr(intelui) chir 
Grigorie arhim(an)d(rit) și isumen aceştii m(ă)n(ăstiri) acum. 

1816 dechemvi(rie) 1 


N°? Veşmântăriile bisericii 


12 feloane. Cu bune cu vechi. 


9 stihare. 


11 epitrahile. 


12 părechi naraclițe. 


poiasuri cu opt părechi paftale de argint. 


nebedernită de ştofită roşie. Cu bune cu vechi. 


stihare dieaconești. 


stihare pentru anagnoști. 


8 

1 

5 

9 aorare. 
2 

7 feţe de materii pentru înbrăcămintea S(fântului) 
Prestol. 


2 văzduhuri supt S(fântul) antimis. 


8 părechi văzduhuri cu procoveţele lor cu bune cu 
vechi. 


3 fețe vechi la proscomedie cu una de acoperit 
S(fintele) Vase. 


2 feţe de acoperit S(fântul) Prestol. 


e) 


feţe pentru colivariu i pentru aghiasmatari cu bune 
cu vechi. 


față pentru năseliia morților. 


perdele de cit la dvera cu bune cu vechi. 


fețe pentru analoghion tij cu bune cu vechi. 


poale de cit la icoane în pridvor. 


meneşterguri. 


basmale de bumbac, una lipsă. 


basmale albe cusute cu fir şi cu mătase. 


mantii vechi. 


scoarță de lână pentru năselie. 


lăghicer de aşternut în S(fântul) Oltar. 


Aer vechi. 


=>|=|=|=|>|S|lo|lAa|»|DN|ol— 


prapur. 


Tij veşminte făcute de sf(inţia) sa arh(i)m(andrituş) Sofronie 


3 Feloane, însă: 

1 de stofă galbenă cu şireturi albe de fir. 

1 de adamască vânătă cu şireturi galbene proaste. 
1 de stofiță neagră cu pui de fir şi cu cordele albe 


proaste. 
2 stihare preoțești, unul de aclaz verde cu fir în dungi, şi unul de adamască vânătă. 
3 Epitrahile, însă: 

1 de stofă galbenă grea. 


1 cusut pe catifea neagră cu fluturi roşii, făcut cu cheltuială dicheului Nechifor şi 


cu şereturi albe. 
1 de stofiță neagră cu pui de fir. 


părechi naracliţe cu doă părechi de stofă grea, însă o păreche făcute cu cheltuiala 


dichiului Nichifor. 


nebederniţe tij de stofă, însă una tij de dichiu 
Nichifor făcută. 


W 


stihare diaconești, însă 2 de aclaz verde în dungi cu fir prost şi unul de stofiță 


neagră cu pui de fir. 


aorare, 2 de stofă grea şi unul de stofiță neagră. 


procovete de stofă, însă o păreche făcute tij de dichiul 


Nichifor. 


văzduh cu 2 procoveță de stofiță. 


Procovete lipsă. 


=| =| Alw 


văzduh negata cusut pe catifea neagră cu fluturi roşii tij de dichiul Nechifor. 


Argintăriile bisericii 


~] 


candele. 


cadelnite. 


chivote peste Prestol 


cruci ferecate, însă una fără scaun. 


cruce poleită cu lănțujel de pus la piept. 


Evanghelie moldovenească ferecată. 


potir poleit. 


discos poleit. 


zvezdă tij poleită. 


copie de argint. 


linguriţă. 


discos cu zvezda lui de madem poleite. 


copie de fier. 


cățui mari de argint. 


potiraşe argint de băut vin la litie. 


panaghier de argint zugrăvit. 


teplotă tij de argint. 


tălgeraşe de argint prost pentru anaforă. 


tipsii de fier zugrăvite tij pentru anaforă. 


colimvithră de alamă pentru aghiazmă. 


teas de aramă. 


căţui de alamă vechi. 


ligheanuri cu ibricurile lor în S(fântul) Oltar. 


sfeşnice de tumbac pe S(fântul) Prestol. 


sfeşnice de tumbac de aramă tij pe S(fântul) Prestol, unul la proscomidie. 


R=|oILRIRIRI=I=|OoIBI=I|=IBIbLI|=|=l=|===== = o wni N| = 


piuliță de spijă cu chilugul ei de pisat cafea pentru 
colivă. 


sfeşnice mari de alamă înaintea S(fintei) icoane. 


sfeşnic tij de alamă la tetrapod. 


Sfeşnice tij de alamă pentru v(o)hod. 


=|IRI=|»= 


policandru de alamă cu 16 fofezi, fiind 3 stricate. 


Tij argintării făcute de sf(inţia) sa arhim(an)d(ritul) Sofronie. 


potir de argint cu pietre scumpe. 

Disc tij poleit cu una zvezdă poleită. 


linguriţă poleită. 


copie de fier. 


e E E 


candelă făcută cu cheltuiala arhidiaconului 
Costantin. 


1 cruce cu scaun ferecată şi poleită. 


1 Litier de madem poleit. 


Icoane a Mântuitoriului şi Maicii D(o)mnului pentru săptămâna patimil(o)r. 


Cărţi moldoveneşti 


Evanghelie. 


2 Minee pe luni. 


Octoih vechi. 


Triod în doă tomuri. 


Penticostariu. 


Psaltirii. 


Ceasloave mari. 


Apostol. 


Liturghii. 


Molitvenice. 


Catavasier. 


Tesalonic. 


Tipic mare. scrise. 


Galitoschie. 


Cărţi a S(fântului) Theodor şi Dorothei. 


Carte a S(fântului) loan Scărariul. scrise. 


Ermologhion. 


Cărţi pentru cei ce să ispitesc de D(u)huri necurate. 


Ermologhion cu pesnele* lui Moisi. 


Carte pentru cei ce se tund în chipul îngeresc. 


Carte a S(fântului) Efrem Sirul în 2 tomuri. 


Panahizi, însă una scrisă. 


Molebnice. 


Chiriacodromion a Evangheliei. 


Al Apostolului. 


Carte Prohodu(l) Maicii D(o)mnului. scrise. 


Carte Canoanele de Pavecerniţă. 


== =| =|=. w Ni e| =| e. N e m. Ni e| =|. m. Nl unl =. Alw =| =| =| m. | m. 


Prăvilioară povățuire d(u)hovnicilor. 


~N 
© 


Cărţi ruseşti care stau nelucrătoare. 


Cărţi greceşti 


Anthologhion pe 12 luni. 


Triod. 


Penticostar. 


O Liturghie. 
Octoih. 


=l=l=l=l== 


Ceaslov. 


% Peasnă = din slavonescul pesna: „cântare” sau „odă”, cântare bisericească formată din 
şase-nouă tropare, având ca model de intonare primul tropar din şir, irmosul. 

Tij cărți moldoveneşti adaose de sf(inţia) sa arhim(an)d(ritul) Sofronie 


1 Octoih cu canoanele Maicii D(o)mnului pentru 
Pavecerniță. 

1 Octoih. 

24 Cărti Viețile sfinților pe 12 luni. 

11 Checragorion, dăruite de Preosf(inția) sa părintele mitropolitul Veniamin. 

2 Cărţi cu Slujba pe săptămâna luminată. 

1 Ermologhion, scris. 

1 Theofilact dăruit de ermonahul Iosif. 

1 Carte a S(fântului) Ioan Scărariul. 

2 Cărţi cu Prohodul Mântuitoriului i a Maicii 
D(o)mnului. 

1 Carte cu Paraclisul Sf(â)ntului Haralambie. 

1 Carte Pomelnic cu numele ctitorilor ce stă de-a pururea în biserică la 
proscomidie. 

1 Carte Emıtouýs Tv Geiov doyuăzov” 
moldovinească. 

Deosebite cărţi de mai (î)nainte. 

1 Carte Pomelnic scris cu mâna din 1792 iul(i)e 12, în care să trec numele 
miluitorilor celor ce afierosesc aceștii m(ă)n(ăstiri) moşii şi altele. 

3 Condice date din Exarhiceasca Dicasterie a Moldovii din let 1809 ghenar 1, şi la 
sfârşitul filelor pecetluite cu pecetea a aceeiaş Dicasterii, însă una în care să trece 
zestrea m(ă)n(ăstirii) după vreme, iar una întru care să trec cheltuelele 
m(ă)n(ăstirii) pe tot anul, iar întru a întru care să trec veniturile m(ă)n(ăstirii) pe 
tot anul. 

Pojijiia casii, arămuri. 

2 cazane mari cu torți. 

4 tingiri mari fără capace. Una lipsă. 

7 tingiri cu coade cu capace. 

2 tingiri mai mici. 

1 oală cu torți. 

3 tigăi cu cozi. 

4 ceaunuri mari. 

1 ceaun mai mic. 

3 căldări de mijloc. 

4 căldări mai mici. 

1 căldare pentru rachiu de 6 vedre. 

4 tipsii pentru colivă. 

36 

Fierării 
5 părechi fiară de plug. 
1 fier lat tij de plug stingheri Un fer au spor(i)t, 6 
părechi fac. 
topoară. 
12 coase. Lipsă. 


% Compendiu de sfintele dogme”; Transcriere şi traducere de Lidia Cotovei (București), 
căreia îi aducem mulțumirile noastre şi pe această cale. 

cântar de una sută ocă. 


cântar de 40 ocă. 


cerc cu şurub de strâns buţi. 


cazmale. 


hârleţe. 


sape. 


otic de bătut stupi. 


wj. wN =| =| — 


părechi foarfeci de tuns oi. 


N 
O 


seceri. 


părechi chirostee. 


table de astupat cuptoriul pităriei. 


frigare pentru friptură. 


vătrari. 


răzătoare pentru covată când să face pâine. 


fiară de înferat vite. 


cârcei pentru pluguri. 


cioflinci!% de cărat butuci. 


ostie" de prins peşte. 


şuruburi pentru slobozit vin. 


scoabe de făcut linguri. 


dăltiță mica tij. Lipsă. 


lanț mare. 


părechi obezi. Lipsă. 


păreche fiiară de cai. 


bărzi stolereşti. 


bărdiţe. 


teslă strâmbă. 


dălți. 


=IRIRIRIAI=|R|=|=IIRI=IRISIRI=|=I=|R|> 


linguriţă de rotărie. 


2 ghinuri. 


11 sfredele cu mari cu mici. 


51 cercuri la roatele carălor. 


24 cue la capetele osiilor tij la cară. 


ocă piroane de tavanuri. Lipsă. 


1 pânză pentru un heresteu de apă cu toate célelalte fiiară trebuincioase de un 
tacâm ce iaste lângă m(ă)n(ăstire). 


1 pânză tij pentru un heresteu ce este pe Râșca mare tij cu toate fiiarele de un 
tacâm. 


1 chilă de ascuțit pânzele la herestee. 


50 ocă fier nelucrat Lipsă. 


7 table de fier a alb. 


2 masalale. 


Tacâmurile mésii. 


'% Un lanț scurt care are un cârlig la capăt și serveşte la legat butucii care trebuie să fie traşi. 
(Şi la dricul plugului e un cioflânc). 

101 Unealtă de pescuit de forma unei furci cu mai multe braţe ascuţite, care se înfige în 
corpul peştilor. 

9 chesele de farfurii pentru ciorbă. 


13 talgere farfurii. 


13 garafe de steclă proastă cu 2 butelci negre. 


4 păhară de steclă proastă. 


1 păreche de solniţe de steclă. 


1 o păreche solnițe de marmură albă. 


părechi cuțite cu plăsele de os. 


=|= 
wa 


linguri de cositor. 


talgere de cusitor. 


sahan!” mare de cositor. 


farfurii de dat bucate. 


farfurie mare pentru rasol. 


-103 z 
zarfuri ` de alamă. 


tipsie'% de lemn zugrăvită. 


farfurioare mici pentru mezelicuri. 


feţe de masă pânză leşască. 


leicir de fier alb pentru pus vin în garafe. 


pahar de steclă pentru rachiu. 


ibric de steclă pentru undelemn. 


beşici de steclă. 


meşine negre de aşternut pe masă, mici şi vechi. 


balercă cu oţet. 


=> |=|R|R|>=|=|>|>]a|l=—|o|—l>|=lo 


ceasornic de alamă de părete pentru sofragieric, 
stricat. 


1 ceasornic de leitij de părete pentru eclisierhie. 


Alte madele 


mreje mari de prins peşte. Una lipsă. 


Ladă legată cu fier pentru scrisorile m(ă)nst(irii). 


= |=| N 


lăicer de lână aşternut în sufragierie. Vechi. 


oN 
va 


coți sucmani lân(ă) nefăcuţi la chio. Lipsă. 


strecători a stânii. 


toluri de cânepă vechi pentru cară. 


otgon mare de cânepă de slobozit buţi. Lipsă. 


W 


saci de cânepă pentru măceniş. Vechi. 5 lipsă. 


părechi hamuri vechi rotăşeşti cu halaturile lor. 


păreche hamuri de un cal cu capital lor. Stricate. 


şa de dârvală cu halaturile ei. Lipsă. 


şele noă nepurtate, fiind numai lemnul. 


=al. =. Nl =l =l uI 


chibizcă de doi cai legată cu fier şi înbrăcată cu Veche. 
postav . S-au dat la părintele Sofronie şi au dat o 


1% Vas metalic de diverse forme şi dimensiuni, în care se găteşte, se încălzeşte ori se 
serveşte mâncarea, Potrivit  https://www.webdex.ro/online/dictionar de arhaisme _si 
regionalisme/sahan 

103 Suport metalic lucrat în filigran, pe care se punea felegeanul sau paharul cu ceai; Potrivit 
https://dexonline.ro/definitie/zarf 

104 Tavă mare pe care se serveşte mâncare, băutură; Potrivit https://dexonline.ro/definitie 


/tipsie 

căruţă. 


1 sanie de doi cai. 
1 sanie de un cal. 
6 cară mari. 
10 sanii de boi. 
5 pluguri cu henteile!% lor. 
30 Giuguri pentru boi. 
30 Buti de pus pâine şi pentru vin bez acele ce sânt 
acum cu vin şi cu curechi. 
10 căzi de pus pâine şi curechi. 
5 poloboace. 
6 ciubere pentru cuhne. 
6 demerlii de măsurat pâine. 
7 ciure de ciuruit grâu cu doă dărmoae. 
10 covăţi. 
20 putini. 
Cai şi (i)epe 
2 cai murgi de ham, însă unul cu v(i)ermi la spate şi 
amândoi foarte bătrâni. 
1 cal în doi peri sur. de dărvală. 
1 roib cu strug la un picior . 
1 armăsaraş roib de trei ani. 
1 cal murg bătrân. 
1 iapă murgă. bătrâne. 
1 sură. 
1 iapă neagră. 
1 mânz sugător a (i)epi(i) negre. 


10 adică zece vite cai şi (i)epe fac, din care şapte vite 

sânt de pripas. 
Vitele cu coarne 

40 vaci mari cu 3 de la iconomul Euthimie. 

3 gonitori. 

1 buhaiu. 

11 mânzați. 

4 mânzate. 

11 viței sugători. 

12 vitele tij sugătoare. 

49 boi mari de giug ce umblă în slujbă, adecă patruzeci 
şi noao. 

131 adecă una sută treizeci. 

1 bivoliţe mari. 

1 mânzat bivol. 

2 bouţi bivoli sugători. 

5 adecă cinci bivoli fac. 


Oile 


1% 'Totalitate a uneltelor (plug, tânjală, cârceie) care servesc la înjugatul boilor în patru (mai 
ales la plug); Potrivit https://dexonline.ro/definitie/hinteu. 

426 oi mari. 

84 berbece mari. 

29 capre mari. 

12 tapi. 

8 tăpuce. 

9 (i)ede. 

3 cârlane. 

7 mieluţe. 

578 adecă cinci sute şaptezeci şi opt fac. 

1 măgariță. de purtat jăchila!% la oi. 

2 măgari tineri 

28 adecă doăzeci şi opt mascuri cu mici cu mari. 

115 Adecă una sută cincisprezece stupi matce. 

Stânjeni | Stoguri 

1616 202 fân în fânaţul m(ă)n(ăstirii) pe văi i la moșiia Spieştii i la Sârbi şi 
dejmurile de pe moșiile Bogdăneştii, Boroaia cu celelalte cotunuri 
megieşite care stânj(eni) analoghisindu-să pe stoguri cuprind câte 
opt stânjini înprejur stogul, pe doă stoguri. 

Merţe Demer(lii) | păpuşoi, adecă 

79 - păpuşoi, adecă şaptezeci şi noă merţe din care şaizeci şi doă merte, 
patru demerilii, sânt cumpăraţi şi plătiţi la Bozieni, pe care sânt 
datori a-i face teslim la m(ă)n(ăstire). 

60 - Adecă şasezeci merțe grâu din care doăzeci şi trei merţe iaste 
foarte prost. 

47 3 ovăz prost, adecă patruzeci şi şapte merțe, trei demerlii. 

- 4 mălai mănunţel, adecă patru demerlii. 

- 5 sămânță de cânepă, adecă cinci demerlii. 

- 4 mazăre, adecă patru demerlii. 

- 4 linte, adecă patru demerlii. 

1 - bob, adecă una mertță. 

5 7 orz, adecă cinci merțe, şapte demerlii. 

vedre ocă 

305 - vin, adecă trei sute cinci vedre. 

- 100 perje, adecă una sută ocă. 


După stăpâneasca poruncă făcând pătrunzătoare cercetare pentru toată 


zăstrea sfintei măn(ă)sti(ri) Râşcăi mişcătoare şi nemişcătoare am aflat de față toate 
aceste cuprinse prin această catagrafiia, care priimindu-le de la sfințiia sa 
păr(in)t(ele) arhiman(drit) Sofronie proin egumen s-au dat în sama şi purtarea de 
grijă a sfinții sale părintelui Gligorie arhim(andri)t şi egumen aceştii sfinte 
măn(ă)st(ir)i, pentru care făcându-se după stăpâneasca poroncă doo asemenea 
catagrafii şi iscălindu-se de mine şi de sfințiile sale amândoi, una s-au dat la sfânta 
mitr(opolie) şi al doile au rămas la sfânta măn(ă)sti(re). 


(1)816 dec(em)v(rie) 1. 
Eftimii iconom <m.p.>. 


1% Povară purtată de un animal sau de un om; bagaj; Potrivit https://dexonline.ro/definitie/j%C4%83chil%C4%83. 

Gligori arhimandrit, ig(umen) Râșcăi <m.p.>. 
Sofronie arhimandrit. 


Cercetându-să ace(a)stă catagrafii şi aflându-să deplin toate celi într-însa 
cuprinsă, di pi care luându-să alta întocma spre a să păstra la mitropolii s-au 
încredințat. 

1820 fev(ruar)i(e) 9. 

Avyămoş &y(imovăpizne) piokas! <m.p.>. 

âpy(Duavăp(uzns) ypnyópios (9) 

Isaia protosinghel mitr(opolie) <m.p.>. 


<Pe verso>: +84-deefemre)-— În 4-file—e eatagrafie—di—luerurile 
mstr Râşea; 1851 noemvr(ie) 14; In grafie latină însemnarea: Nr. 22. Anul 
1816 decembrie 1. 


SJAN Iaşi, Fond Mănăstirea Râșca, XXV/22. 


! Agapie arhimandritul Râşcăi ; transcriere şi traducere dr. Lidia Cotovei de 
la Institutulde Istorie Nicolae Iorga din Bucureşti, căreia îi mulțumim și pe această 
cale. 

? Arhimandrit Grigorie (?) 

